### Resume

Trafikstyrelsen skal i følge Lov om trafikselskaber minimum hvert fjerde år udsende en Trafikplan for den statslige jernbane. Planen er sendt i høring ved trafikselskaberne samt kommunerne med høringsfrist 10. maj 2023.

### Sagsfremstilling

Statens Trafikplan skal fremlægge de politiske målsætninger for den statslige jernbane samt give et overblik over, hvordan de besluttede tiltag på banen hænger sammen. Trafikplanen sendes i høring ved trafikselskaberne samt kommunerne for at sikre, at de statslige beslutninger og overvejelser formidles.

Med udgangspunkt i den statslige trafikplan skal trafikselskaberne efterfølgende udarbejde en plan for serviceniveau for den offentlige servicetrafik som det enkelte selskab udfører.

Toget er rygraden i den kollektive trafik og er en forudsætning for et effektivt sammenhængende transportsystem.

I følge planen forventes der ingen ny anlæg omkring Vejle frem mod 2035, men udrulingsplanen for det nye signalprogram viser, at strækningen Fredericia - Vejle - [adresse] forventes ibrugtaget ultimo 2025, samt elektrificeringen til [adresse] ibrugtages ultimo 2026.

Vejle Kommune har tidligere i samarbejde med Sydtrafik, Fredericia og [adresse] været i dialog med DSB om en bedre betjening af [adresse], især muligheden for en bedre togbetjening Kolding - Fredericia - Vejle. I den forbindelse er det vigtigt, at der ikke sker en reduktion i togbetjeningen af Brejning og Børkop på bekostning af en hurtigere rejsetid mellem Kolding og Vejle. En bedre forbindelse fremgår ikke af planen.

Strækningen Struer - Herning - Vejle - København betjenes med fire direkte afgange i døgnet. På de øvrige afgange mod København skal der skiftes i Vejle. Dette opleves som en væsentlig serviceforringelse af borgerne på strækningen, da der opleves problemer med forbindelse i Vejle. Det medfører, at der forekommer en del ekstra biltrafik på strækningen, da borgerne vælger at køre til Vejle for at være sikker på, at de når togforbindelsen fra Vejle mod København.

Sydtrafik har udarbejdet et høringssvar med fokus på [adresse], forbindelsen mellem [adresse] - [adresse], samt betjeningen af [adresse].

Trafikplanen lægger således ikke op til ændringer i Vejle Kommune.

Udkast til høringssvar er vedhæftet.

### Sagens videre forløb

Sagen skal alene behandles i Teknisk Udvalg.

### Klima og resiliensvurdering

Med en effektiv togbetjening af Vejle Kommune understøttes den grønne mobilitetsplan.

### Teknik- og Miljødirektøren indstiller,

|  |  |
| --- | --- |
| at | Teknisk Udvalg godkender udkast til høringsbrev. |

### Beslutning

Godkendt.